รัฐบาลไทย-ข่าวทำเนียบรัฐบาล-ศธ.ลงนามความร่วมมือญี่ปุ่น จัดตั้งสถาบัน Thai-KOSEN
วันอังคารที่ 28 สิงหาคม 2561
ศธ.ลงนามความร่วมมือญี่ปุ่น จัดตั้งสถาบัน Thai-KOSEN
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วยศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ให้การต้อนรับและหารือความร่วมมือด้านการศึกษากับนายฮิเดกิ นิวะ (H.E. Mr. Hideki Niwa)
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วยศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ให้การต้อนรับและหารือความร่วมมือด้านการศึกษากับนายฮิเดกิ นิวะ (H.E. Mr. Hideki Niwa) รัฐมนตรีช่วยว่าการกระทรวงศึกษาธิการ วัฒนธรรม กีฬา วิทยาศาสตร์ และเทคโนโลยี ประเทศญี่ปุ่น หรือ MEXT พร้อมทั้งร่วมลงนามบันทึกความร่วมมือว่าด้วยการพัฒนาทรัพยากรมนุษย์ด้านอุตสาหกรรม ระหว่างกระทรวงศึกษาธิการ และ MEXTเมื่อวันพุธที่ 22 สิงหาคม 2561 ณ ห้องประชุมราชวัลลภ กระทรวงศึกษาธิการ
รมว.ศึกษาธิการกล่าวว่า การลงนามบันทึกความร่วมมือในครั้งนี้ ถือเป็นวันประวัติศาสตร์อีกวันหนึ่งสําหรับความร่วมมือด้านการศึกษาที่เป็นรูปธรรมระหว่างไทยและญี่ปุ่น สืบเนื่องมาจากการประชุมคณะรัฐมนตรี เมื่อวันที่ 21 สิงหาคม 2561 ได้อนุมัติการจัดทําบันทึกความร่วมมือว่าด้วยการพัฒนาทรัพยากรมนุษย์ด้านอุตสาหกรรม ระหว่างกระทรวงศึกษาธิการของไทย และกระทรวงศึกษาธิการ วัฒนธรรม กีฬา วิทยาศาสตร์ และเทคโนโลยี แห่งประเทศญี่ปุ่น โดยมีสาระสําคัญสองประเด็นหลัก ได้แก่ 1) การก่อตั้งสถาบันการศึกษารูปแบบโคเซน (KOSEN) ในประเทศไทย สนับสนุนนักเรียนนักศึกษาไทยในการไปศึกษาต่อ ณ สถาบันโคเซน (KOSEN) ประเทศญี่ปุ่น และ 2) ส่งเสริมการแลกเปลี่ยนนักเรียนนักศึกษาระหว่างไทยและญี่ปุ่นให้เพิ่มมากขึ้น
บันทึกความร่วมมือฯ ดังกล่าวเกิดจากความร่วมมืออย่างจริงจังของกระทรวงศึกษาธิการ และ MEXT โดย รมว.ศึกษาธิการ ได้เดินทางไปเยี่ยมชมสถาบัน KOSEN ที่ประเทศญี่ปุ่นถึง2ครั้ง ทําให้ทราบว่าKOSENเป็นสถาบันเตรียมนวัตกร ที่มีระบบเป็นที่ยอมรับในระดับสากล สําหรับสถาบัน Thai-KOSEN ที่เกิดจากความร่วมมือครั้งนี้
ในเบื้องต้นคาดว่าจะตั้งห้องเรียนจํานวน 1 ห้อง ที่โรงเรียนจุฬาภรณราชวิทยาลัย ชลบุรี และเปิดรับนักเรียนจํานวน 24 คน จากนั้นจะร่วมกับสถาบันเทคโนโลยีพระจอมเกล้าเจ้าคุณทหารลาดกระบัง (สจล.) และมหาวิทยาลัยเทคโนโลยีพระจอมเกล้าธนบุรี (มจธ.) เพื่อจัดตั้งสถาบัน และเสนอคณะรัฐมนตรีอนุมัติตั้งคณะกรรมการ Thai-KOSEN แห่งชาติ โดยมีรัฐมนตรีว่าการกระทรวงศึกษาธิการเป็นประธาน และมีผู้แทนจากหน่วยงานที่เกี่ยวข้องทั้งภาครัฐและเอกชนร่วมเป็นกรรมการ เพื่อให้ได้มุมมองการบริหารงานที่หลากหลาย นอกจากนี้ในอนาคตจะมีคณะกรรมการบริหารในระดับโรงเรียนด้วย
ขอขอบคุณประเทศญี่ปุ่นสถานเอกอัครราชทูตญี่ปุ่นประจําประเทศไทย ตลอดจนองค์กร JICA ที่ให้ความร่วมมือและสนับสนุนการจัดตั้งสถาบัน Thai-KOSEN อย่างเต็มที่ และแม้ว่านี่จะเป็นเพียงจุดเริ่มต้นของประเทศไทย แต่ก็หวังผลให้เด็กไทยได้รับประโยชน์สูงสุดจากสถาบัน Thai-KOSEN ทั้งในวันนี้และในอนาคต พร้อมขอขอบคุณผู้บริหารระดับสูงจากฝ่ายไทยและฝ่ายญี่ปุ่น ที่ให้เกียรติมาร่วมพิธีลงนามบันทึกความร่วมมือฯ ในครั้งนี้ อาทิ H.E. Mr. Shiro Sadoshima เอกอัครราชทูตญี่ปุ่นประจําประเทศไทย, Mr. Isao Taniguchi ประธาน National Institute of Technology หรือ KOSEN, Mr. Hiroo Tanaka หัวหน้าผู้แทนองค์การ JICA, นายสุเทพ ชิตยวงษ์ เลขาธิการคณะกรรมการการอาชีวศึกษา, นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน, นางวัฒนาพร ระงับทุกข์ รองปลัดกระทรวงศึกษาธิการ, ศาสตราจารย์ชูกิจ ลิมปิจํานงค์ ผู้อํานวยการสถาบันส่งเสริมการสอนวิทยาศาสตร์และเทคโนโลยี (สสวท.) เข้าร่วมงาน
นายฮิเดกิ นิวะ รัฐมนตรีช่วยว่าการกระทรวงศึกษาธิการ วัฒนธรรม กีฬา วิทยาศาสตร์ และเทคโนโลยี ประเทศญี่ปุ่น หรือ MEXTกล่าวว่า ขอขอบคุณ รมว.ศึกษาธิการ ที่ให้ความสนใจระบบการศึกษาแบบ KOSEN ของญี่ปุ่น และเดินทางไปเยี่ยมชมสถาบันถึงประเทศญี่ปุ่น ซึ่งการสร้างนวัตกรถือเป็นการสร้างกําลังคนที่เป็นประโยชน์อย่างยิ่งกับภาคอุตสาหกรรม จึงหวังว่าประเทศไทยจะมีความเข้าใจระบบ KOSEN เป็นอย่างดี อันจะนําไปสู่การจัดตั้งสถาบันการศึกษา Thai-KOSEN ได้อย่างตรงตามวัตถุประสงค์และมีประสิทธิภาพสูงสุด
สําหรับการเดินทางมาประเทศไทยในครั้งนี้ นอกจากจะได้มีโอกาสศึกษาดูงานที่วิทยาลัยอาชีวศึกษาเทคโนโลยีฐานวิทยาศาสตร์ (ชลบุรี) และโรงเรียนจุฬาภรณราชวิทยาลัย ชลบุรี ซึ่งมีนักเรียนนักศึกษาที่จะเติบโตเป็นนวัตกรที่ดี นําไปสู่การพัฒนาประเทศไทยในด้านต่าง ๆ ต่อไปแล้ว ญี่ปุ่นยังได้เข้ามามีส่วนร่วมจัดตั้งสถาบัน Thai-KOSEN เพื่อสร้างฐานรากของระบบการผลิตคนที่มีคุณภาพ และจะช่วยสร้างความสัมพันธ์ของทั้งสองประเทศให้แน่นแฟ้นยิ่งขึ้นอีกด้วย
Written byอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร